که پاکستان خپله رويه بدله نکړه په ضد به يې ګام پورته کړو، ټېلرسن
د امريکې خارجه وزير رېکس ټېلرسن خبرداری ورکړی که پاکستان د طالبانو او نورو ترهګرو ډلې ځالې ختمې نکړې نو امريکا يې په ضد په ګام پورته کولو غور کولی شي.
د امريکا د صدر ډونلډ ټرمپ د افغانستان او سويلي اسيا په اړه د خپلې نوې پاليسۍ د اعلان يوه ورځ وروستو د سه شنبې په ورځ خبريالانو سره په خبرو کې رېکس ټېلرسن وويل که پاکستان افغان تندلارو ته د خوندي ځای ورکولو عمل دوامداره وساتو، نو امريکا يې امداد بندولی او د نان ـ نېټو دحيثيت بيرته اخستو ترڅنګ يې په نورو اقداماتو غور کولی شي. هغه ويلی واشنګټن د اسلام اباد سره په ګډه کار کول غواړي خو د دې دپاره به پاکستان له په خپله خاوره د موجودو ترهګرو ځالې ختمول وي. هغه زياته کړې صدر ټرمپ واضحه کړې ده چې ترهګر هر چرته وي امريکا به يې په نخښه کوي. رېکس ټېلرسن د افغان مسلې د هواري دپاره د پاکستان او هند په ګډه مرستو هم زور راوړی دی. هغه ويلي چې امریکا ته د درې واړو ملکونو ضرورت دی او پاکستان له د هند سره د خپل منځي اختلافاتو هېرولو او د سيمې د امن دپاره هڅې کول پکاردي. هغه دا هم ويلي چې د پاکستان او هند سره خپلو اړيکو ته بيا کتنه کوي ځکه د افغانستان د مسلې په حل کولو کې وخت ولګېدو. ټېلرسن د افغانستان دپاره هند يو مهم اسټرټېجک ملګری ګرځولی او ويلي دي چې د افغانستان د معاشي پرمختګ په لړ کې هند هڅې کوي. هغه ويلي راتلونکې اوونۍ هند د افغانستان دپاره د اقتصادي غونډې کوربه توب کوي او د نوي دهلي د دغه ډول ټولو هڅو مقصد د افغانستان سره تجارت او اړيکو ته د ودې ورکولو سره په سيمه کې امن په ځای کول دي. صدر ټرمپ د دوشنبې په ورځ د سويلي اسيا د خپلې پاليسۍ په اعلانولو کې ویلي ؤ چې پاکستان دامریکې نه د اربونو ډالرو اختسو باوجود تندلارو ته خوندي ځايونه ورکړي څوک چې د امريکا دښمن دي. هغه ويلي ؤ که پاکستان د ترهګرو نه لاس نه اخلي نو زيات تاوان به يې هم هغه اوچتوي. د پاکستان خارجه وزارت ويلي امریکا دې دغلطو ادعاؤ په ځای دترهګرۍ په ضد جګړه کې د پاکستان ملګرتيا وکړي. پاکستان ترهګرو ته د ځای ورکولو تور رد کړی او ويلي يې دي د پاکستان قربانۍ د پامه غورځول شوي دي.